प्रधानमंत्री नरेन्द्र मोदी ने करदाताओं द्वारा बड़ी संख्या में की जाने वाली शिकायतों को लेकर चिंता जताई। उन्होंने अधिकारियों से उनकी समस्याओं का जल्द समाधान करने को कहा है। इस काम में उन्होंने प्रौद्योगिकी का उपयोग बढ़ाने पर भी जोर दिया। प्रधानमंत्री की अधिकारियों के साथ सक्रिय राजकाज संचालन और समय पर क्रियान्वयन नीति की समीक्षा बैठक के दौरान यह मुद्दा सामने आया है। इसे संक्षेप में ‘प्रगति’ नाम दिया गया है। इसके तहत प्रधानमंत्री की राज्यों के शीर्ष अधिकारियों के साथ सीधे बातचीत होती है और उसके जरिये विभिन्न परियोजनाओं की प्रगति तथा अन्य मुद्दों की समीक्षा की जाती है। ‘प्रगति’ एक प्रकार का बहुआयामी मंच है।